รำลึกป้าสังเวียน
คนไทยทั้งประเทศล้วนแสดงความเสียใจ กับการจากไปของป้าสังเวียน หรือนางสังเวียน รักษาเพ็ชร์
19 มี.ค. 2558

โดย...เมาท์ คลองเตย
คนไทยทั้งประเทศล้วนแสดงความเสียใจ กับการจากไปของป้าสังเวียน หรือนางสังเวียน รักษาเพ็ชร์ หญิงใจเด็ดที่เผาตัวเองกลางหน่วยงานรับเรื่องราวร้องเรียนในทำเนียบรัฐบาล เพื่อประชดหน่วยงานรัฐบาลที่ไม่สนใจจะรับเรื่องราวร้องเรียนเรื่องหนี้นอกระบบที่กำลังเป็นภัยคุกคามครอบครัวของป้าสังเวียน ที่ป้ากู้เงินเพียง 4 แสนบาท แต่ต่อมาไม่นานดอกเบี้ยก็พอกพูนขึ้นมาเป็นหนี้รวม 1.5 ล้านบาท
สำหรับคนจนหนี้จำนวนนี้ถือเป็นเงินจำนวนมาก ที่ไม่มีวันที่จะชำระได้หมดง่ายๆ หลังจากเกิดเหตุการณ์เผาตัวของป้าสังเวียน รัฐบาลก็ออกตรวจสอบเจ้าหนี้นอกระบบอยู่พักหนึ่ง แต่ขณะนี้ก็เริ่มซาลงไปบ้าง 
ในส่วนการดำเนินการของภาครัฐนั้น ได้ผ่าน พ.ร.บ.การทวงถามหนี้ พ.ศ. 2558 และได้มีผลบังคับใช้แล้ว มีวัตถุประสงค์เพื่อควบคุมเจ้าหนี้-คุ้มครองลูกหนี้ ไม่ให้เกิดกรณีรุนแรงดังเช่นที่เคยเกิดในอดีต ทั้งการข่มขู่ อายัดเงิน อายัดทรัพย์สิน ประจานทำให้เสียชื่อเสียง หรือการทวงหนี้โดยใช้วาจาหยาบคาย รุนแรง หรือการเพิ่มหนี้อย่างไม่เป็นธรรม เป็นต้น ซึ่งการควบคุมเรื่องเหล่านี้ถูกกำหนดไว้ในกฎหมายฉบับนี้ ผู้กระทำผิดจะถูกระวางโทษทางอาญาทั้งปรับและจำคุกอย่างหนัก
ถามว่าเมื่อมีกฎหมายทวงถามหนี้แล้วปัญหาหนี้นอกระบบจะหมดไปหรือไม่ คำตอบคือไม่ เพราะคนจนหากยังหาได้ไม่พอใช้ หากเกิดมีคนในบ้านเจ็บป่วย หรือมีภาระอื่น ก็จะต้องไปกู้เงินจากเจ้าหนี้นอกระบบ เพราะคงไม่สามารถไปหาเงินมาได้ทัน
คนกลุ่มนี้มีอยู่มากไม่ใช่แค่เพียงในชนบทห่างไกล ใน กทม.เองก็มีไม่น้อย ในต่างประเทศกรณีป้าสังเวียนนี้ กฎหมายที่ออกมาอาจจะใช้ชื่อป้าสังเวียน ตั้งให้เพื่อเป็นเกียรติแก่คุณป้านักสู้ ผู้ที่ได้ทำให้เกิดการกวาดล้างเจ้าหนี้นอกระบบครั้งใหญ่
ยายเมาท์เห็นว่า รัฐบาลจำเป็นต้องรณรงค์อย่างหนักในการให้ความรู้แก่ชาวบ้าน หากไปกู้เงินนอกระบบจะเสียดอกเบี้ยแพงมากเป็น 100% บางรายกู้เงินมา 5 หมื่นบาท ต้องจ่ายเงินเป็นรายวัน วันละ 300 บาท จ่ายมา 3 ปีแล้ว แต่เงินต้นก็ยังเท่าเดิม
เคสเช่นนี้มีเป็นร้อยรายไม่ใช่น้อยๆ และหนี้นอกระบบเป็นต้นเหตุของการที่ทำให้เศรษฐกิจไทยไม่ไปไหน ไม่สามารถขยายตัวได้ เพราะฉีดเงินใส่ระบบเข้าไปเท่าไหร่ก็จะโดนเจ้าหนี้ดูดเงินไปหมด เงินไม่หมุน เศรษฐกิจไม่เดิน ชาวบ้านก็หน้าแห้งไปตามๆ กัน